Irakin parlamentti käsittelee lakiesitystä, joka sallisi jopa 9-vuotiaiden tyttöjen avioliitot.

Irakin parlamentti käsittelee lakiesitystä, joka sallisi jopa 9-vuotiaiden tyttöjen avioliitot.

Edellisen kerran lakiesitys oli näin näkyvästi esillä vuonna 2014 vaalien yhteydessä.

Ihmisoikeus- ja kansalaisjärjestöt ovat järkyttyneitä, että lakiesitystä edes käsitellään.

Irakin parlamentti on saanut lakiesityksen, joka sallisi läpimennessään jopa 9-vuotiaiden tyttöjen avioliitot. AOP

Eri puolilla Irakia ihmiset vastustavat lakia, joka sallisi jopa 9-vuotiaiden tyttöjen avioliitot. Lakiesitys käsittelee laajemminkin naisten oikeuksia, tai niiden kaventamista. Ihmisoikeusjärjestöt ovat järkyttyneitä, että lakiesitystä edes käsitellään.

Asiantuntijoiden mukaan lakiesitys tuskin menee läpi, koska samanlainen esitys hylättiin vuonna 2014. Tästä huolimatta edes lakiesityksen eteneminen parlamenttiin on nostanut huolen siitä, nostaako Irakissa päätään ääriajattelu, joka uhkaa tasa-arvoa ja muita naisten oikeuksia.

Kansalaisjärjestöt ja naisten oikeuksia ajavat järjestöt ovat järjestäneet Irakissa mielenosoituksia lakiesitystä vastaan. Lisäksi sosiaalisessa mediassa on käytetty hashtagia #NoToUnderageMarriages (ei lapsiavioliitoille).

Verrattavissa Isisin toimiin

Naisten oikeuksia polkevassa lakiesityksessä eniten irakilaisia suututtaa lapsiavioliittojen esittäminen hyväksyttäviksi.

Tämän hetken lainsäädännön mukaan naimisiin voivat mennä 18-vuotta täyttäneet henkilöt. Samaan aikaan kuitenkin uskonnolliset lait antavat ymmärtää, että tyttöjen murrosikä tarkoittaa sitä, että tyttö voi mennä naimisiin. Joissakin tapauksissa iäksi on määritelty yhdeksän vuotta, joissakin 12 vuotta.

- Uudelleen tehty lakiesitys rohkaisee lapsiavioliittoihin ja muistuttaa meitä siitä, miten terroristijärjestö Isis kohteli nuoria tyttöjä: kuinka he pakottivat tyttöjä naimisiin järjestön jäsenien kanssa ollessaan vallassa Mosulissa ja Raqqassa, kansanedustaja Rizan al-Sheik Daleer kommentoi.

Lakiesitys tuli esille samaan aikaan, kun naisten oikeuksia on muutenkin yritetty rajoittaa Irakissa.

- Islamistiset puolueet yrittävät saada läpi tämän lain samaan aikaan, kun naisten roolia Irakin politiikassa on pyritty rajoittamaan, sanoo merkittävän naisten oikeuksia ajavan Al Amal (Toivo)-järjestön vetäjä Hanaa Edwar.

Hänen mukaansa vuonna 2004 naisilla oli muutamia merkittäviä paikkoja Irakin hallituksessa, mutta viime aikoina määrä on dramaattisesti pudonnut.

- Se on vakavasti otettava merkki sovinismin noususta Irakissa, Edwar sanoo.

Lähteet: niqash.org, the Guardian, United States Institute of Peace